Selvom der er kommet mange bud på Lucas Andersen, så har han ikke travlt med at forlade AaB.

Den unge offensivspiller Lucas Andersen har ikke travlt med at forlade AaB. Og det er selvom der er bud efter ham fra flere klubber. Den 17-årige stamspiller på AaB's superligamandskab har ikke fået bud, der var høje nok. Og det passer ham godt. - Jeg har ikke travlt. Jeg føler, jeg har meget at lære endnu. Og som AaB spiller i øjeblikket, er det en fornøjelse at være en del af holdet. For min skyld gør det intet, at der kommer til at gå et stykke tid, før jeg stikker af sted, siger Andersen til sporten.dk. I 3-0-sejren mod FC Midtjylland i fredags spillede Lucas Andersen for første gang i sæsonen en kamp fra start til slut.